b'\n_START_ARTICLE_\nMarina (ladja)\n_START_PARAGRAPH_\nMarina je upokojena pomorska motorna ladja, ki je bila namenjena prevozu potnikov in vozil._NEWLINE_Marina je bila zgrajena leta 1936 v Frederikshavnu na Danskem. Njen prvi lastnik je bila dru\xc5\xbeba Rederi ab Goteburg. Svoje prvo ime Kronprinsessan Ingrid je dobila po \xc5\xa1vedski princesi, ki je bila njena botra pri splovitvi. Marina je bila za tiste \xc4\x8dase zelo moderna ladja in je bila ve\xc4\x8dkrat omenjena v strokovni pomorski literaturi. Plula je med pristani\xc5\xa1\xc4\x8di v Skandinaviji. Leta 1950 je bila podalj\xc5\xa1ana za 7,8 m. Od tedaj ima svoje dana\xc5\xa1nje mere: dol\xc5\xbeina 72,2 m, \xc5\xa1irina 10,82 m in vi\xc5\xa1ina 7 m._NEWLINE_Leta 1955 je novi lastnik spremenil ime v Christofer Pohlem. Naslednji lastnik pa jo je leta 1963 preimenoval v Marino. Leta 1969 je ladjo kupila dru\xc5\xbeba Lo\xc5\xa1injska plovidba iz Malega Lo\xc5\xa1inja. Marina je 12. novembra 1969 izplula iz stockholmske luke in 30. novembra priplula v malolo\xc5\xa1injsko pristani\xc5\xa1\xc4\x8de. Od tedaj pa je vse do leta 2005 redno plula po Jadranskem morju med Malim Lo\xc5\xa1injem, Zadrom, Silbo, Unijami, Pulo, Koprom in Benetkami. V tem obdobju je prepeljala ve\xc4\x8d kot 250.000 vozil, ve\xc4\x8d milijonov potnikov ter ogromne koli\xc4\x8dine razli\xc4\x8dnega blaga (sadje, zelenjava, pohi\xc5\xa1tvo, gradbeni material itd.) ter postala neizogiben del \xc5\xbeivljenja in pomorske tradicije teh krajev. Med domovinsko vojno na Hrva\xc5\xa1kem je Marina plula na obkoljenem dubrovni\xc5\xa1kem obmo\xc4\x8dju in bila zajeta s strani Jugoslovanske vojne mornarice. Za pogumna dejanja v domovinski vojni je Marina skupaj s posadko dvakrat prijela modro vrvico._NEWLINE_Zadnjo plovbo je Marina opravila med tekmovanjem v podvodnem ribolovu v Malem Lo\xc5\xa1inju konec leta 2005. Julija 2006 je ladjo kupila dru\xc5\xbeba Arhipelag iz Malega Lo\xc5\xa1inja jo zasidrala v zalivu Luka Mali Lo\xc5\xa1inj ob opu\xc5\xa1\xc4\x8deni voja\xc5\xa1nici na poziciji 44\xc2\xba32\'13.70"N,14\xc2\xba27\'25.20"E, kjer je sedaj en del ladje preurejen v muzejsko-prezentacijski del, drugi del pa je namenjen gostinski ponudbi. Z ozirom na to, da ji tako imenovana klasa ladje velja vse do leta 2010 se \xc5\xa1teje Marina za najstarej\xc5\xa1o potni\xc5\xa1ko ladjo s plovnim dovoljenjem na svetu.'